རང་རེ་ཚང་མས་ཤེས་གསལ་ལྟར།ང་ཚོ་རང་གི་ཕ་ཡུལ་དང་མི་འདོད་དབང་མེད་དུ་བྲལ་ཏེ་བཙན་བྱོལ་བ་ཞེས་པའི་མིང་ཞིག་ཐོགས་ནས་ཡོད་པ་མ་ཟད།དེང་སང་འཛམ་གླིང་ན་ཡོད་པའི་བཙན་བྱོལ་བ་གཞན་དག་དང་མི་འདྲ་བར་ང་ཚོར་དཀའ་ངལ་ལྕི་ཞིང༌།ཆེས་མང་བ་ཡོད།བཙན་བྱོལ་བ་གཞན་དག་ཡིན་ན།རང་རང་གི་ལྟོ་གོས་འཚོ་ཐབས་འགྲིགས་ཙམ་བྱུང་ན་དེ་གས་ཆོག་ཀྱང༌།ང་ཚོ་ད་ཙམ་གྱིས་མི་ཆོག་པར།ཁྲག་དང་མཆི་མའི་རྒྱུན་མི་ཆད་པའི་གཞིས་ལུས་བོད་མི་རྣམས་ཕྱི་རྒྱལ་གྱི་བཙན་དབང་མནར་གཅོད་སྡུག་བསྔལ་མི་བཟད་པ་ལས་གྲོལ་བའི་ཆེད་དུ་བོད་ཀྱི་རང་དབང་བརྩོན་ལེན་བྱེད་དགོས་པ་དང༌།རང་གི་ཆོས་དང་ཤེས་རིག་གོམས་སྲོལ་བཟང་པོ་རྣམས་སྲུང་སྐྱོབ་བྱ་དགོས་པ།མདོར་ན་བོད་པ་ཞེས་པའི་མི་རིགས་འདི་དག་སྲུང་སྐྱོབ་བྱེད་པའི་ལས་འགན་ཤིན་ཏུ་ལྕི་བ་ཞིག་བསྒྲུབ་དགོས།གང་ཡིན་ཞེ་ན།ང་ཚོའི་ཕ་ཡུལ་དུ་བཙན་འཛུལ་བྱེད་མཁན་དེ་ནི་ཡུལ་ཁག་གཞན་དག་དང་འདྲ་བར་སྲིད་དོན་གྱི་རྙོག་དྲ་ལྟར་སྣང་ཞིག་མ་ཡིན་པར་མི་རིགས་གཅིག་གིས་མི་རིགས་གཞན་ཞིག་ལ་བརྙས་བཅོས་དབང་སྒྱུར་བྱེད་པ་ཞིག་ཡིན་པ་དང༌།ཆོས་དང་ཤེས་རིག་ལ་བརྩི་བཀུར་སྲུང་སྐྱོབ་བྱེད་པ་མིན་པར་བོད་དུ་དར་བའི་སངས་རྒྱས་ཀྱི་ཆོས་དང་དེ་འབྲེལ་ཤེས་རིག་རྣམས་ལ་སྐྱོན་དང་དུག་ཏུ་བལྟས་ནས་རྩ་བརླག་ཏུ་གཏོང་བ།མི་རིགས་འདྲ་མཉམ་དང༌།མི་རིགས་ཕན་ཚུན་རོགས་རམ་གྱི་བྱ་སྤྱོད་མ་ཡིན་པར།བོད་མི་རིགས་རྩ་མེད་དུ་བཏང་ནས་ཧན་མི་རིགས་འབའ་ཞིག་གིས་བོད་ཡུལ་དབང་སྒྱུར་བྱ་རྒྱུའི་བསམ་སྦྱོར་ཇི་སྙེད་ཅིག་ངན་བརྩམས་ལག་ལེན་བསྟར་བཞིན་པ་རེད།